text:
Tala otooto mai le Fa'amasinoga Maualuga
IOE COLIN BODE I TU'UAIGA A LE MALO
Ua fa'ailoa nei i fa'amaumauga a le fa'amasinoga maualuga le nofosala o le susuga a Colin Bode i le moliaga mamafa o lona umia fa'asolitulafono o vaega o le laau fa'asaina o le mariuana, ma le fa'amoemoe e tulei pe fa'atau atu i isi tagata, ina ua talia e le fa'amasinoga maualuga se maliliega na sainia e le itu a le ua molia ma le malo i le vaiaso na te'a nei.
O le moliaga lea ua ta'usala ai Bode, na afua mai i le mataupu muamua lea na a'afia ai le ua molia, ina ua maua ia te ia ni vaega o le laau faasaina o le mariuana i le taimi na tu ai i le laina mo le tu'uina atu o lona tusi folau, ina ua fa'atoa taunu'u le va'alele a le Hawaiian Air, ae sosogi ai o ia e le ta'ifau a le Ofisa o Tiute o "Jordan", ma auina atu ai loa o ia i totonu o se tama'i potu mo le sailia o lona tino, ma maua ai ni taga pepa iila se lua i totonu o lona ofuvae sa fai o lo o i ai lau mamago o le mariuana.
Na ta'utino Code i se vaega o le maliliega e fa'apea, sa ia te ia vaega o le laau fa'asaina o le mariuana ina ua malaga mai i le va'alele o le Hawaiian Air ma le fa'amoemoe e malaga mai i Amerika Samoa nei.
O le mataupu lona lua e pei ona tu'uaia ai le ua molia e le malo, o lo o tu'uaia ai o ia i le isi fo'i moliaga mamafa o lona umia fa'asolitulafono o vaega o le pauta fa'asaina o le aisa, e mafua mai ina ua maua e sui o le Ofisa o Tiute ni vaega o lea pauta fa'asaina i le aso 11 Mati, 2013.
I fa'amaumauga a le fa'amasinoga o lo o taua ai e fa'apea, e lei maua e sui o le Ofisa o Tiute aisa sa ia Bode i le taimi na sailia ai lona tino, se'i vagana ai pepa iila e lua sa i ai mariuana.
O se tama'ita'i e faigaluega i le Ofisa o Tiute na alu e asi se tasi o lona aiga o lo o taofia i le falepuipui, ona o moliaga i lona umia o fualaau fa'asaina, o lea o Tolupo Hodges, ma fa'ailoa ane ai loa e le ali'i lea i le Ofisa o Tiute, sa la talanoa ma Bode, o lana tala ia te ia, e na o mariuana na maua e Leoleo ae le i maua aisa lea sa ia tia'i i le isi tulimanu o le fale.
Na toe aga'i atu le tamaita'i faigaluega a le ofisa o Tiute e siaki le vaega na taua sa tia'i ai le pauta fa'asaina o le aisa, ma maua atu i ai vaega o fualaau faasaina e pei ona taua, peita'i e le o manino mai i le itu a le malo le tulaga ua o i ai le mataupu lea sa faia fa'asaga ia Bode.
O le moliaga la lea ua ta'usala ai le ua molia, e mafai ona fa'asala ai o ia i le otese mo le umi e mafai ona o o atu i le 20 tausaga, po o le fa'asala i le salatupe e le sili atu i le $20,000, pe fa'asala fo'i i fa'asalaga uma ia e lua.
O lo o tumau pea tuutuuga o lo o tatala ai Bode i tua e fa'atali ai le masina fou lea ua fa'amoemoe e fofoga aloaia ai le fa'asalaga a le fa'amasinoga fa'asaga ia te ia.
NOFOA SEILALA
Ua toe taofia nei i le toese i Tafuna le ali'i o Nofoa Seilala e fa'atalitali ai le isi ana iloiloga i luma o le fa'amsinoga fa'aitumalo, atonu e o o atu ai i le taimi lena ua mae'a suesuega a leoleo fa'asaga i le mataupu e pei ona taofia fa'apagota ai le ua molia i le vaiaso na te'a nei, ma tu'uaia ai o ia i le moliaga mama o le fa'atupu vevesi i nofoaga faitele, ma le fa'amoemoe e ono faila moliaga fa'aopoopo faasaga ia te ia.
O se fa'alavelave na tula'i mai i Tafuna i le vaiaso na te'a nei, o lo o tu'uaia ai Seilala i lona fa'ao'olima i se ali'i atoa ai ma lona faia o ni fa'aupuga tau fa'amata'u i lea ali'i ma lona aiga, e aofia ai le taumafai e susunu le fale o le aiga.
E le o i ai se vaega tupe ua fa'atulaga e tatala ai Seilala se'i vagana ua mae'a su'esu'ega o lo o faia fa'asaga i lenei mataupu.


c: text/html

text:
Talanoa ta’ita’i malo auala si’itia ai Feso’otaiga va atumotu Pasefika
E vevesi fa’afiafiaga o le fu’a na mae’a atu nei, a’o tau fa’asaosao talanoaga i le va o le alii kovana ma ta’ita’i o nisi o atu motu o le Pasefika na malaga mai e tali i le valaaulia a Amerika Samoa, i ni auala e si’itia ai auala o Fefa’atauaiga ma Femalagaaiga i le va o atomotu uma o le Pasefika.
Saunoa le afioga i le matua ia Togiola Tulafono e faapea, o le aso o le sisiga fu’a, ua avea lea o se aso e masani ona fetufaa’i ai ma ta’ita’i o isi atumotu o le Pasefika, i fuafuaga ma auala e faaleleia ai le va nonofo o motu o le Pasefika, aemaise lava i le va ma le malo Tuto’atasi o Samoa.
O avanoa e tele na maua e le alii kovana ma le Palemia o Samoa, susuga Tuilaepa Sailele Malielegaoi i aso o le fu’a na tuana’i atu nei, na toe faamautuina ai nisi o talanoaga o loo faaauau pea ona tau tapena i tulaga tau fela’uaiga i le va o Samoa e lua i tulaga o oloa, faiga faiva ma galuega atina’e, aemaise ai o galuega mo le puipuiga o le siosiomaga, ina ia mautu ma lelei tamaoaiga o atunuu e lua.
“O gaioiga uma nei, ia avea ai lo tatou atunuu o se atunuu e manuia ana fuafuaga uma mo le lumana’i, e le gata mo Amerika Samoa lava, ae vaai mamao foi mo tagata e malaga asiasi mai i le atunuu, ina ia latou maitauina tulaga matagofie ma le lelei o laufanua o le atunuu,” o le saunoaga lea a le alii kovana.
E ese mai i mataupu na taua e le alii kovana sa oo i ai a la talanoaga ma le alii palemia o Samoa, ae oo lava foi i tulaga o femalagaaiga o loo vaavaai ai foi ini auala e mafai ai ona galulue faatasi kamupani vaalele o loo tautuaina atunuu e lua, i ni auala e faaleleia atili ai femalagaaiga mo le lumanai.
“O nei talatalanoaga uma sa faatinoina lava i taimi e maua ai nai vaipanoa i va o faafiafiaga o le fu’a, ona o le lagona ia faaauau pea ona galulue Samoa e lua i auala e faaleleia ai atina’e uma mo ona tagata,” o le saunoaga lea a le alii kovana.
E ese mai i le alii palemia na fetufaai ma le alii kovana, sa maua foi le avanoa la te faasoa ai ma le Kovana o Tuvalu, faapea ai ma le Pelenise mai le malo o Tonga.
Saunoa Togiola, afai e maua se avanoa e mafai ai ona lele sa’o atu se vaalele i Amerika Samoa ma agai atu i Tuvalu ma toe fo’i mai, o lona uiga o le a mafai ona felata’i fela’uaiga ma fefa’atauaiga i le va o motu ia e lua, ma fesoasoani ai i le atina’eina o pisinisi ma oloa fela’ua’i i le va o malo e lua.
“O se tulaga lelei ma manuia mo fefaatauaiga i le va o atunuu ia e lua pe afai ae mautu femalagaaiga, ona e fai lava si taugata o fela’uaiga pe a ui mai Fiti, ae a lelei se kamupani vaalele na te tautuaina le va lea, o le a lelei foi tulaga o oloa fela’ua’i i le va o atunuu e lua,” o le saunoaga lea a le alii kovana.
Fai mai Togiola, na faailoa atu e le kovana a Tuvalu ia te ia le maofa o lona loto i le taugofie o oloa i Amerika Samoa nei, ina ua fealua’i e matamata ma fai lana faatau a’o i ai i le vaiaso o le fu’a i le atunuu, ma o pine faamau o lea manatu na faatau ai e le alii kovana mai Tuvalu se oloa e $80 o loo faatauina ai i lona atunuu, ae na o le $20 sa ia faatauina mai ai i se faleoloa i Amerika Samoa nei.
“Ae mo le atunuu o Tonga, ua maea foi ona faia talanoaga ma le latou sui na malaga mai, ina ia faafaigofie femalagaaiga i luva o le ea poo le sami, ina ia mafai ai ona faia fela’uaiga i le va o atomotu eseese o le Pasefika, mo le manuia alu i luma o ona tagata,” o le saunoaga lea a le alii kovana.
O le taimi nei, o le susuga Tuilaepa o loo faauluulu i ai gaioiga uma nei o loo faia ma kamupani vaalele o loo tautuaina atumotuo le Pasefika, i se auala e mafai ai ona felelea’i se va’alele i le pasefika, mo lefaia o fela’uaiga nei i se taimi o i luma.
O nisi o laasaga muamua o le a faia e atunuu nei pe afai ae talia fuafuaga e pei ona agai atu i ai, o le faaagafuaina lea o lafoga mo oloa i totonu lava o le atunuu, ina ia mafai ai ona tatala le avanoa e faaulufale atu ai oloa mo fefaatauaiga, ma maua ai le naunau o tagata faipisinisi e femalagaa’i solo mo a latou faatauga.
(The English version of this story, “Direct air links between Tuvalu, Tonga and Am.Samoa discussed”, was published in Samoa News, Monday, April 24, 2012, and can be found on samoanews.com.)

robotstxt: allowed

filter: keep


text:
Na maua le fa’atalatalanoaga a le Fofoga o Samoa ma Alofa Aisila mai Fasito’o ma sa ia taua ai le taua o lana galuega o loo iai nei.
E 23 le matua o lona soifua ma o ia o se faifa’atoaga aua le tausiga o lana aiga.
E to’alua nai ona uso, o le tasi e faigaluega mo le aiga ao lesi ua fai aiga ma o loo nofo nei o ia i le fale a lona aiga.
O se tasi o le au tupulaga ua ia faaaoga tatauina lona taimi e galue ai luga le laueleele.
“E taua a lava lou maumaga aua le tausiga o lou aiga aemaise foi le faiga o meaai,” o lana tala mai lea i le Fofoga o Samoa.
“O le maumaga a lea e tua ai le tele o taimi i le faiga o meaai, e taua foi aua le vaai mamao mo le lumanai aua foi se lelei o le aiga.
“Ae o lona taua tele a lena o le faiga o a matou meaai.”
Sa taua e Alofa o le tele foi o taimi e o ai ma lona tama e fesoasoani ai o ia i le faiga o ana galuega kamuta.
“O au a ia lea ua mautu lou mafaufau i le faiga o lau galuega lea, manaia le faiga o le faatoaga e maua ai foi lou filemu ia ma o ta saoloto ai a ita i le faiga o a ta galuega.
“E lelei a le faiga o au ia galuega ma o loo aoga foi aua le tausiga o matua.
“O se fautuaga mo le au tupulaga i le vaitaimi nei o lo’o le faaaoga tatau lo latou taimi, tu’u le inu pia ma le fa’avevesi solo ae ia to’aga e fai le maumaga aua le tausiga o le aiga.”


text:
Ua fitu tausaga le matua ole aoga ale Ia Malamalama Agape Bible College i Niu Sila, e pei ona faavaeina mai ile masina o Fepuari ile tausaga e 2010. E tasi le vasega na tau amatamata mai ai le aoga ile auaooga e silia ile selau, ile sailia ole faailoga ole AA poo le Associates of Arts in Theology. Ole tausaga 2011 ole faauuga muamua lea sa gafa ma le aoga, lea sa faauuina uma ai lava le auaooga nei. E lei faigofie le tausaga muamua ole aoga auā sa taumafai ma saili ile Atua ini auala e maua ai se fesoasoani auā le atinaeina ole aoga mo le alualu i luma.
Ole tele o mea sa fai e tagi lava i lima, peitai ane o fesuiaiga ma le agai i luma ole aoga, e le ose poto ole tagata ae ole Atua ua afua ai nei mea uma e pei ona oo mai lava ile tausaga lenei oloo faaauau pea le aoga i ona tiute ma ana polokalame masani.
Ua toatele tagata ua fiafia ile aoga ma ua tele foi le suiga o vasega lea ua mafai ona toe faaopoopo. Ole tausaga muamua ua faavae ai le vasega amata, faasolo atu ai i luga ile vasega 4, ma ua tele foi faailoga lea ua mafai ona oo iai le taumafai ole auaooga ina ia falauaitele ai pea le silafia ile afioga ale Atua.
Saunoa le afioga ile fomai ia Rev Dr Benjamin Williams ole toatele ole auaooga nei, e le mai se ekalesia se tasi, e eseese uma lava ekalesia oloo auai i totonu ole aoga, ona ole naunautaiga ia mafai ona faasoo ma faalauaitele le malamalama o tagata ile upu ale Atua.
E moni ole Assembly of God na faavaeina mai le aoga, ae o lona talitonuga e le na’o le A.O.G e alu ai le tagata ile lagi, auā ua fetalai Iesu oloo iai foi isi au mamoe i isi lotoa.
Ole auaunaga la ale Ia Malamalama Agape Bible College, e tatala lava soo se ekalesia, auā e leai se tuaoi eleele, leai se tuaoi fanua, leai se tuaoi taimi e leai foi se tuaoi tagata ina ua tatala ele Atua le avanoa. Ta’ua foi ele fomai, ua sefulutolu lala ole aoga oloo iai nei i Ausetalia ma Niu Sila, ma ose vaaiga lelei lea mo i latou oloo faiaoga ma taitaiina le aoga ona ole lolofi atu ole mamalu ole atunuu e fia aoaoina le Tusi Paia. Ole aoga foi oloo tele lava ina faaaogāina le gagana Samoa ma le Faaperetania.
Ole susuga ile fomai ia Rev Dr Ieti Mageo oloo vaavaalua nei ma le susuga ia Dr Benjamin Williams ile vaaiga ole oaga. O Dr Ieti Mageo oloo faauluulu iai le aoga i Hawaii, Amerika ma Alaska, a’o Dr Benjamin Williams oloo faauluulu iai le aoga lenei i Niu Sila ma Ausetalia.
Ole afiafi ole Aso Faraile 4 o Novema na faia ai se taumafataga tele ale aoga Ia Malamalama Agape Bible College ile hall a Samani Pulepule i Magele e faamavae atu ai i nisi o tamaiti aoga ua faaiuina lo latou taumafai ile tausaga fā, faatasi ai ma le auaooga lea ua faauu ile tausaga lua.
Ole taeao ole Aso Toonai, ole aso fiafia lea mo aiga, ma uo aemaise o ekalesia sa tapuaia le alo faiva o nisi o latou sui oloo aotauina ai i totonu ole aoga, lea ua faamanuiaina i nisi o faailoga.
Ose aso foi ua momoli ai le viiga ole Atua e i latou e toasefulufā ua faauuina ma le manuia lo latou taumafai ile vasega fā ile faailoga ole Bachelor of Theology, ae ole tausaga lua ua faauuina ai i latou e toasefuluiva, ile faailoga ole Associates of Arts in Theology.
Ose faauuga mamalu ma le matagofie a’o pepese fiafia le mamalu ole auvalaaulia faapea le aufaauu e siitia le viiga ole Atua ona ua faaiuina ma le manuia suesuega ole afioga ale Atua i lenei tausaga.
Tausaga Lua (Associates of Arts in Theology)
Mautele Aisake (Livingstone Evangelism Ministry)
Sonny Ah Ching (Unity Rek Takanini)
James Anaua (Voice Ministry)
Silialaei Burgess (Le Au Uso Kerisiano Mangere)
James Faalogo (Otara A/G)
Fetuao Fretton (North Shore Methodist Church)
Ipu Iopu (New Hope City Mt Roskill)
Sala Isaia (Emanuel Christian Ministries)
Angie Knowles (Rock of Ages)
Fale Lemuava (Pacific Island Presbyterian Church – Owairaka)
Talalelei Mailo (Voice Ministries AIM)
Jossie Mapuilesua (Rock of Ages)
Tavita Mapuilesua (Revelation for Restoration)
Jasmine Meleisea (Good News Penrose)
Siteine Peterson (LDS Manukau)
Johnson Ropati (Alofa Tunoa Ministries)
Feiloaiga Timo (Revelation for Restoration)
Lagi Tuu Holoaki (Agape International Ministry)
Lifehimi Tuu Holoaki (Agape International Ministry)
Tausaga Fā (Bachelor of Theology)
Catherine Isaia (Emanuel Christian Ministries)
Ps Tiatia Aisake (Livingstone Evangelism Ministry)
Ps Albert Atoa (First Samoan Full Gospel Church)
Ioane Eneliko (Good News Penrose AOG)
Tasha Eneliko (Good News Penrose AOG)
Dennis Kake (Pacific Islands Presbyterian Church)
Lonise Kake (Pacific Islands Presbyterian Church)
Kaleopa Kepu (Vision Life Centre)
Ps Richard Kumar (Voice Ministries)
Talia Lene (Good News Penrose AOG)
Anna Meek (First Samoan Full Gospel Church)
Lusia Sooa (Good News Penrose AOG)
Simoo Tiatia (Mt Roskill Samoan AOG)
Ps Aleni Vini (Voice Ministries)


text:
E LE O OE O SE SULI MONI
Vaega 82
O le tausaga lona lua o le olaga aoaoina o Ianeta i totonu o le kolisi lea ua mae’a ona lesitala ai o ia e ona matua fai, na ausia e le tama’ita’i togi maualuluga atoa ai ma le fa’ailoga faapitoa na ia maua, e mafua mai i lana taleni o le fai ma Tusitala. O lona atamai na mafai ai ona ia tu’u fa’atasia ulua’i itula e 35 o le tala’aga o lona olaga, lea sa fa’aautuina, “O oe o le Tamafai, ae le o se Sulimoni.” O le Tusi lenei na tusia e le tama’ita’i o Ianeta i le ulua’i tausaga na ulufale ai i totonu o le Kolisi lea ua fa’aaoga ai o ia e ona matua. Na lilo i manatu o Meki ma lona toalua o Lucy, o le a avea le tamaitai o Ianeta ma Tusitala i totonu o le aai o loo latou nonofo ai. O lona poto ma le atamai na maua mai i le olaga aoaoina, atoa ai ma lu’itau na tuutaia ai lona olaga pologa, o ni isi ia o auala sa fesoasoani malosi ia Ianeta i le taumafai e tu’u fa’atasi lana ulua’i tusi. O le aso o lona fa’auuga i le fa’aiuga o le ulua’i 2 tausaga o lona olaga aoaoina, sa ia manatu ai loa e tatala ai le vaega muamua o lana Tusi lea ua mae’a ona tusi, atoa ai ma le fa’alauiloaina o lana meaalofa faapitoa mo le ali’i foma’i o Lavi.
Na fa’ateia le ali’i foma’i ao pisi i ana galuega masani i lona ofisa ina ua tu’itu’i atu le faitoto’a, ae ina ua tatala atu, o le tamaitai o Ianeta. O se feiloaiga i loimata na molimauina i lea taeao, ona ua lata i le 2 tausaga e lei toe fa’alogo atu lava le alii fomai i se tala e fa’atatau ia Ianeta. “O le a se tala mai i lou gasegase, o toe fa’alogoina tulaga faaletonu na aafia ai lou tino i le 2 tausaga talu ai,” o le fesili fia iloa lea a le ali’i fomai o Lavi, ae ua fa’amimini le tama’ita’i ma ata, ona fa’apea lea o lana fa’amatalaga, “O le agalelei o le Atua atoa ai ma lou loto fesoasoani, ua mafua ai ona ou toe maua le malosi”. O le fa’aiuga o le la talanoaga i lea aso, na tu’u aloaia atu ai loa e Ianeta i le ali’i foma’i lona tusi valaaulia i lona fa’auuga e faia i le aso mulimuli lava o le masina lea. “Fa’auuga,” o le fesili lea a Lavi ma lona fiafia tele. “O a mai nai ou matua,” o le isi lea fesili a le ali’i foma’i na ia vaaia ai loa le maligi o loimata o le tama’ita’i o Ianeta. “O i ai se mea o tupu i ou matua,” o le toe fesili atu lea a le ali’i foma’i, ae na lulu le ulu o Ianeta ma fa’apea ane, “E leai, ae ua maligi o’u loimata ina ua e fesili mai i o’u matua, ae o tagata moni ia ua mafua ai ona ou oo mai i lenei tulaga ua ou i ai, ua ou ola saoloto ai ma ola fiafia, i’u ma le manuia la’u aoga ona o le la tausiga alofa ia te a’u le tagata ese”. Na vaaia e Lavi lagona mafatia o Ianeta atoa ai ma lona alofa moni ia Meki ma Lucy. “Vaai oe Ianeta, ua silafia e le Atua le moni o lou alofa i ou matua, e le toe aveesea e se isi lena manatu mai ia te oe, pau le tatalo, ia faamalosi mo isi tausaga o loo totoe o le olaga aoaoina, ina ia maua ai se lumana’i manuia mo oe ma nai ou matua”.
O le vaiaso na sosoo ma le vaiaso o le fa’auuga, o se vaiaso pisi lea i tama ma teine aoga, e le gata ua fai a latou fiafia ma pati, ae ua faia fo’i mafutaga ma togalauapi i nofoaga eseese i totonu o le aai, o se tasi lea o tu ma aganu’u ua masani ai tupulaga pe a oo i taimi fa’ai’u o le olaga aoaoina, aua e uma loa le fa’auuga, ona le toe maua loa lea o se isi mafutaga ma uo, ae alu lava le tagata e atina’e lona olaga ma lona aiga. E le faapena le tama’ita’i o Ianeta ina ua oo i le vaiaso faaiu e sosoo ma le vaiaso o le faauuga, e lei alu lava i se mea, ae sa na o le nofo i le fale ma fesoasoani ia Lucy i feau o le aiga, o isi fo’i aso e tau mulimuli ai i le ofisa a lona tama i lana galuega, ma ua avea o se vaiaso sa sili ona fiafia ai le loto o le tama’ita’i. O le taeao tonu o le faauuga, na matua ese ai le vaai a matua, uo ma aiga atoa ai ma le au valaaulia, ina ua latou vaaia i luma o le Fale lea ua faatulaga e faia ai le fauauga, se ie tele lava o loo faapipii ai ata uma o tamaiti fa’au’u, ae o le isi itu, o lo o faapipii mai ai le isi ie o loo tusia ai le autu, “O oe o le Tamafai ae le o se Sulimoni” faatasi ai ma le ata o le teineititi o Ianeta o lo o fa’apipi’i ai i tafatafa o le autu.


text:
FESILI 8
Pe e Tuua‘ia le Atua Ona o Mafatiaga o Tagata?
“E mamao lava i le Atua moni ona faia o se mea leaga, ma Lē e ona le malosi uma lava ona faia o se mea e lē tonu!”
“Pe a faaosoosoina se tasi, aua neʻi manatu: ‘Ua faaosoosoina aʻu e le Atua.’ E lē mafai ona faaosoosoina le Atua i mea leaga. E lē faaosooso atu foʻi o ia i se tasi.”
“Ia taʻu atu o outou popolega uma iā te ia, auā o loo manatu mamafa mai o ia iā te outou.”
“E lē faatuai mai Ieova e tusa ma lana folafolaga, e faapei ona manatu ai isi tagata i le faatuai, ae o loo onosaʻi mai pea o ia iā te outou, auā e lē finagalo o ia e faaumatia se tasi, ae e finagalo ia oo uma lava i le salamō.”


text:
Talitonuina e Fa’amausili agava’a o Inisinia Vaega Tosova’a malo
O se tasi o mataupu na fesiligia i le Iloiloga a le Komiti Soofa’atasi a le Fono Faitulafono i le taeao ananafi, a o fa’agasolo ai iloiloina o le Tupe Fa’asoasoa a le malo mo le tausaga tupe fou 2018, o galuega mo le lipeaina o va’a a le malo o lo o i lalo o le vaavaaiga a le Ofisa o Pulega o Uafu ma Malaeva’alele.
E pei ona taua i le paketi a le Ofisa o Pulega o Uafu ma Malaevaalele, e $150,000 le tupe o lo o fa’aagaga e lipea ai va’a e 7 a le malo.
Na fesili le afioga i le ali’i Senatoa ia Fa’amausili Mau Jr i le Fa’atonusili, afioga Taimalelagi Dr. Claire Poumele, pe fa’atinoina uma e le Ofisa a le Vaega Tosova’a galuega lipea i va’a a le malo, ae na saunoa le Fa’atonusili, e fuafua lava pe afai o lo o i ai ni inisinia ua i ai le agava’a fa’apitoa i galuega uela.
Na saunoa Fa’amausili e fa’apea, e i ai lona talitonuga soo se galuega lipea lava a le malo i tulaga o va’a, e tatau ona fa’atinoina uma e le Vaega Tosova’a, o lo o i ai le aufaigaluega ua mae’a ona a’oa’oina fa’apitoa, ua lava fo’i lo latou tomai ma le agava’a e fa’atino ai soo se galuega lipea, e aofia ai ma galuega uela.
Na toe fesili le ali’i Senatoa pe lava le tupe lea ua fa’atulaga e fa’atupe ai galuega lipea, ae na tali le tama’ita’i Fa’atonusili, e le taitai lava le tupe.
O va’a e 7 e aofia ai va’a tosova’a o le Sa’ilele, Tatoso ma le Tautua, atoa ai ma va’a tuai e pei o le MV Sili ma le Uila o le Sami, ma va’a fou e lua o le Segaula ma le Manu’atele.
Na fesiligia e le afioga i le ali’i Senatoa ia Paepae Iosefo Faiai tulaga o Ta’avale Fuimu mo Manu’a, e fesoasoani i le taimi e tula’i mai ai se fa’alavelave i Manu’a.
Saunoa Paepae e fa’apea, o lona popolega o lo o i ai, ina ne’i tula’i mai se fa’alavelave i le malaeva’alele i Ofu poo Fitiuta fo’i, e aofia ai ma se va’alele pe a afaina, ae o lo o i ai se ta’avale e tua i ai le matagaluega.
Sa ia fautuaina le tama’ita’i Fa’atonusili ina ia silasila toto’a i le fautuaga ua tu’uina atu. Ae na saunoa Taimalelagi e fa’apea, o lo o taumafai pea i se auala e fa’atau ai se Ta’avale Fuimu mo le malae va’alele i Ofu.
I tulaga o femalagaaiga mo Manu’a, o le isi lea mataupu na fesiligia ai e Faipule mai Manu’a le Fa’atonusili.
Na talosagaina e le afioga a Toeaina Faufano Autele le tatau lea ona toe silasila le matagaluega i totogi o uta mo tagata o le itumalo, ona ua maualuga tele le tulaga o lo i ai. E o o fo’i i le taimi o malaga i Manu’a, sa ia talosagaina le tatau lea ona i ai ni taumafa ma ni vaiinu e fa’atau e le Ofisa i totonu o le va’a, ina ia mafai ona fa’atau e tagata o le itumalo o lo o malaga i le po.
Saunoa Toeaina e fa’apea, e le puupuu le 8 itula o lo o malaga ai le va’a mai Tutuila mo Manu’a, e tatau fo’i la ona silasila toto’a i ai le matagaluega i lea tulaga.
Saunoa Taimalelagi e fa’apea, o lo o vaavaai pea i se auala e fa’aleleia ai tulaga e pei ona fautuaina e le itumalo, ae o le fa’afitauli numera tasi lava o lo o i ai, o le tau fa’asoasoa lea o tupe a le malo e fa’atino ai manaoga e pei ona taua.
I le va o le masina o Oketopa o le 2016 e oo mai i le masina lenei o Setema 2017, e na o le $153,000 le tupe na mafai ona maua mai i malaga i Manu’a, i pasese ma totogi o uta. E le taitai lava lenei vaega tupe e fesoasoani ai i le fa’atupeina o manaoga mo le itumalo.
Na fesili Savali Talavou Ale poo aofia ai ma tupe o loo maua mai i pasese ma uta mo Manu’a, i totonu o fuafuaga a le malo i tupe e fa’atino ai ana auaunaga, ae na tali le Fa’atonusili, o lea lava.
I tulaga o tupe fa’aopoopo i totogi o tagata faigaluega (increment), na fesiligia ai e le afioga a le ali’i faipule ia Vailoata E. Amituana’i le Faatonusili, poo i ai se fuafuaga e tuuina atu ai lea vaega tupe e faaopoopo i totogi o tagata faigaluega. Saunoa Taimalelagi e fa’apea, na te lagolagoina le tatau lea ona fa’atinoina loa lea tulaga, ae fuafua lava i le fa’aiuga a le ali’i kovana.
Na fa’atula’i e Vailoata se lu’i mo le tamaitai fa’atonusili, i le tatau lea ona fausia se ‘airport tower’ e fa’atonutonu ai malaga a va’alele. I lona talitonuga, ua tele tausaga o tula’i mai pea le fa’afitauli, o le pulea ma fa’atonutonu mai Samoa femalagaaiga a va’alele, e mafua mai i le leai o sa tatou ‘airport tower’.
I le fa’aiuga o le iloiloga, na fautuaina ai e Savali le Fa’atonusili ina ia silasila i tulaga o femalagaaiga mo Manu’a. I lona talitonuga, e le tatau ona maualuga tupe e totogi e Manu’a mo le fa’aaogaina o le va’a a le malo, aua o Tutuila ma Manu’a e tasi.
Afai e malaga mai le tagata o loo nofo i soo se nuu o Tutuila e fai lana fa’atau i Fagatogo, e le tele se tupe e alu i le pasese, ae a malaga mai le tagata o loo nofo i Manu’a e fai lana fa’atau i Fagatogo, e le gata i le taugata, ae tele fo’i feuiaiga.


text:
Matauaina G. Toomalatai - Tausala Amerika Samoa 2017-18
Mai le tauvaga tausala lalelei o lenei tausaga, "Toe Tepa Tasi", ua manumalo ai le tamaita’i ia Matauaina Gwendolyn Toomalatai lea na lagolagoina e le Fashions Boutique i le Laufou Shopping Center i Nuuuli.
O le tulaga lua, na maua e Salamasina Ituaumalosi Aumua, sa sapaia e le O & O Inc. i Nuuuli.
E tusa ai ma i'uga mai fa'amasino, sa manumalo Toomalatai i fa'ailoga: Tausala Atalelei, Taleni, Siva Samoa, Laei Samoa ma le Taliga o le Fesili.
O fa'ailoga na maua e Aumua na pale ai i le Fa'atalanoaga o latou Folasaga i mataupu sa latou filifilia e avea ma manulauti o latou taumafaiga lea na fa'atinoina i le aso Tofi i le Fale Laumei. Na ia maua foi le fa'ailoga mo le Amio Lelei ma le Tausa'afia, ma le fa'ailoga mo le Ofu Taele. O isi fa'ailoga na maua e ni isi o tamaitai tauva.
I le tauvaga atoa, ua matua fa'afetaia lava le vasega o tausala lalelei na tauva i le latou taumafaiga e fa'afiafia le mamalu na auai e patipatia lea latou taumafaiga. Le vasega fo'i o Fa'amasino mo le latou galuega mae'ae'a, aua sa iloga lava ona fa'afiafiaina le to'atele i le fa'aiuga ua i ai nei o lea tauvaga.
Mataina le talenia fo'i o tausala na tauva aua sa matua iloga ona faigata le fa'amasinoina o vaega ta'itasi. I le tulaga o le fesili, sa iloga ona taumafai i latou e tali sa'o mai o latou lagona ma talitonuga lea vaega o le tauvaga.
O le fa'afetai na fa'ao'o mai e le MASI i lenei tausaga i le latou pa'aga i lenei tausaga, TMO Inc. ona o le lagolagosua i le fa'amoemoe, atoa ai ma kamupani sa latou fa'aulu ma lagolagoina taumafaiga a tausala uma na tauva, le pa'ia o aiga o tausala uma ma i latou na totogia ulufale mo le maimoaga o le tauvaaga.
O le fa'asologa o a latou taumafaiga i le po: tulaga 6: Miss Napa - Sharane Tofi Smith; tulaga 5: Feiloa'i Lusia Thompson na lagolagoina e lona aiga ma ana uo mamae; tulaga 4, Annie Teleasau Falefia Masoe sapaia e Miss U & I Fashion; tulaga 3 na maua e Shalom Ruta Vasai-Moana lagolagoina e le Paradise Pizza mai.


text:
Tele lu’itau fa’ataoto Maoputasi i sui o le Itumalo i le Fono
O le fonotaga a le Itumalo o le Maoputasi lea na usuia i le malae i Gagamoe i le aso Gafua na te’a nei, na fa’atula’i e le fa’aao o le itumalo le tele o lu’itau e tatau ona galulue i ai sui o le Itumalo o le a pale mai i nofoa o le Fono Faitulafono i le isi nofoaiga o le a sosoo nei.
O ni isi o ia atina’e e pei ona saunoa le afioga i le Maoputasi ia Mauga Tasi Asuega, o le fa’aleleia lea o le paka o lo o i totonu o le afioaga, fa’aauau le fausiaina o le sewer line i le afioaga i Aua, aemaise ai o le va’ava’ai i auala eseese e si’itia ai atina’e i totonu o le itumalo i tulaga o auala ma auvai.
Sa auai i le fonotaga afioga i Faipule e to’alima o le itumalo o lo o latou nofoia nofoa o afioaga ta’itasi i totonu o le maota o sui i le nofoaiga lenei a le Fono Faitulafono.
O i latou na auai e aofia ai Meauta Mageo o Pago Pago, Faimealelei Anthony Fu’e Allen o Aua, Vaetasi Tuumolimoli Saena Moliga o Leloaloa ma Atu’u, Vailoata E. Amituana’i o Fagaalu ma Utulei/Gataivai, o i latou uma ia ua toe manumalo mai i nofoa a o latou itumalo mo le isi nofoaiga o le a sosoo nei, fa’apea ai ma le afioga i le ali’i faipule mai Fagatogo ia Maugaoali’i Leapai Tusipa Anoa’i, lea ua le manuia lana taumafaiga mo le nofoa o le itumalo mo le isi 2 tausaga.
Mo le sewer line i le afioaga i Aua, na fautuaina e Mauga ia le afioga ia Faimealelei ina ia galulue fa’atasi ma le Vaetasi i le fa’atinoina lea o auala lelei uma e mafai ai ona fa’aauau le fausiaina o lea galuega.
“Tautuana ma lau afioga Faimealelei le tatou sewer line i Aua, o le galuega lea sa ma amataina mai ma le afioga ia Paopaoailua [Joe Fiaui] ua usufono, lea fo’i la ua e tula’i mai i le tofi a le itumalo, ua tatau fo’i la ona lua galulue malosi ma Vaetasi i le unaia maia o lenei galuega, ua tatau ona fa’amae’a le galuega o le paipa lea, e tele le sao taua o le galuega lena i totonu o le itumalo o le Maoputasi”, o le saunoaga lea a Mauga, o ia fo’i lea o le Failautusi o le Ofisa o Mataupu Tau Samoa.
I le avea ai o Mauga ma Failautusi o le Ofisa o Mataupu Tau Samoa, sa ia fa’aaogaina ai lona tulaga fa’ata’ita’i i le faigamalo fa’alotoifale, atoa ai ma lona tulaga fa’ata’ita’i o le Itumalo na te fautuaina ai ali’i mautofi uma o le itumalo, ina ia fa’amaoni i le fa’atinoina o latou tiute.
“Mo Pulenu’u uma ma Leoleo o le itumalo, e fautuaina outou ina ia fa’amalosia galuega i totonu o nu’u ma afioaga o le itumalo, ma fa’amalosia tulaga o le puipuiga ina ia fa’aitiitia ai tulaga o fa’afitauli ma fa’alavelave e tutupu i totonu o nu’u ta’itasi o le itumalo”, o le saunoaga lea a Mauga, ma ia fautuaina ai loa afioaga ta’itasi uma o le itumalo, ina ia tapena a latou lisi o Pulenu’u ma Leoleo e fa’aoo mai i le isi fonotaga a le itumalo lea ua fuafua e faia i le afiafi o le aso, aso Lulu, Novema 23, 2016.
O le itula e 12:00 i le aoauli nei e fono ai le Falelima i Sasa’e i le maota o Mauga o Gagamoe i Pago Pago, mo le fa’amautuina o tofiga a le Falelima i totonu o le Faigamalo Fa’alotoifale, e aofia ai le tofi o le Kovana o le Falelima.
Na fa’ailoa e Mauga i le itumalo o le Maoputasi le mae’a lea ona ia taliaina o le talosaga a le Itumalo o Ituau, ina ia toe lafo atu le tofi o le Kovana o le Falelima e tauave e le afioga i le To’afia ia Alo Dr.Paul Stevenson, ae o le a fa’atali le fa’amautuina o lea tofiga i le fono a le Falelima i le aso.


text:
E LE O OE O SE SULI MONI
Vaega 74
Na umi se taimi o matamata le ali’i foma’i o Lavi i ata o le fafine meauli ma le tamaititi o lo o tu i ona tafatafa, ona ia tago lea ua teu le ata lea i totonu o lana ato, ae tuu uma faila i luga o lana laulau, ma ia ulufafo loa mai lona ofisa ae fo’i atu i lona aiga. Na ona taunu’u lava o le ali’i foma’i o Lavi i lona fale, fa’asasa’o loa i lona moega ma malolo loa ona ua alu le aso o pisi i galuega masani i totonu o le falema’i, peita’i ao moe le ali’i o Lavi, sa pei o se ata fa’asolo i lona mafaufau le ata o le fafine meauli ma le tamaititi o loo tu i ona tafatafa, ma ua avea ai o se mea e le toe galo i lona mafaufau. E usu lava le ali’i foma’i i lana galuega i le taeao na sosoo ai ae o loo fa’asoesa atu pea mafaufauga ia i lona loto, ma e foliga mai o loo i ai se feau o loo taumafai le ata e ta’u atu ia te ia. O le aoauli o le aso lea ina ua malolo Lavi mai galuega masani o le aso, sa fa’asolosolo ai loa lana vaai i luga o le itulau lea e fesootai ai uo ma aiga, le Facebook, ae tau ai lana vaai i ona ata sa pu’e i aso a’o laititi, ma fa’afuase’i ai ona toe fafagu mai i lona mafaufau le ata o le tamaititi lea o loo tu i tafatafa o le fafine meauli lea o loo autu i ai su’esu’ega a Leoleonana, ma tago atu ai loa le ali’i ua aumai le ata o le fafine meauli o loo i totonu o lana ato, ma fa’atusatusa i nis o ona ata sa pu’eina i aso ao laititi, ma o se vaaiga na fa’ateia ai le ali’i foma’i o Lavi, ona e leai se eseesega o foliga o le ali’i laititi lea o loo tu i tafatafa o le fafine meauli ma ni isi o ona ata sa pu’eina i aso ao laititi, ma ua avea lea tulaga ma itu ua ese ai lagona o le ali’i foma’i ua tupu a’e i lona loto, ma ia naunau ai loa e saili uma isi fa’amaumauga e fa’atatau i le fafine meauli lea na maliu i le falema’i, ina ia mafai ai ona tali nisi o fesili ua tau fai fetuleni mai i lona mafaufau.
O le feiloaiga lona lua a le ali’i fomai ia Lavi ma ali’i Leoleonana e to’alua i le aso na sosoo ai, na mafua fa’afiafiaina ai ali’i Leoleonana ina ua taunu’u atu, ae ua leva ona sauni mai le ali’i foma’i ma ripoti uma o loo laua mana’omia. O le masina muamua lava o le suesuega tele a Meki ma lana vaega faapitoa, na manino ai i fa’amaumauga ua latou maua, o le tele o sauaga sa faia fa’asaga i le fafine meaauli, atoa ai ma le le lelei o le tausiga o lona ma’itaga na mafua ai ona maliu o ia i le falema’i. E 12 tausaga le matua o le tama muamua a le fafine meauli ae fanau loa lana tama teine lea na fanau ma maliu ai lava le fafine i le aso na sosoo ai. O faamatalaga ua maua e Meki lana vaega, e eseese uma lava nofoaga na ave i ai e le ulugali’i o Pulusi ma Mekala le fanau a le fafine meauli, ae o le aso na sosoo ma le aso na fanau ai le pepe lona lua a le fafine meauli, na toe aami ai e le ulugali’i o Pulusi ma Mekala le ulugali’i sa foa’i i ai le tama matua a le fafine se’i feiloa’i atu i ai le fafine, aua ua iloa lelei lava e le ulugali’i o Pulusi ma Mekala, e i ai le mea e tupu i le fafine pe oo i le taimi e fanau ai o ia, ona ua la iloaina lelei lava faiga pologa atoa ai ma taumafaiga ina ia fasiotia o ia.
E pisi Meki ma lana vaega i le latou suesuega o loo faagasolo, ae o le taimi lea ua mae’a ai ona lesitala le teineititi o Ianeta i le aoga lea ua ave i ai o ia e ona matua fou o Meki ma Lucy e aoga ai, o se aoga e fefiloi ai tamaiti aoga ma ituaiga eseese e pei o papalagi, meauli fa’apea ai tagata eena ma fanau mai atunu’u Asia, ma o le masina muamua na ulufale ai Ianeta i le aoga, na filifilia ai o ia e avea ma sui o le au ta’aalo volipolo i le vaega o tama’ita’i, ona o se tama’ita’i e tele taleni eseese o loo i ai, ae o ia fo’i o se teineititi e tulaga ese lona atamai i mataupu e fa’atatau i su’esu’ega lautele. O se tasi o aso ao faagasolo ta’amilosaga o ta’aloga a aoga i totonu o le aai, lea fo’i sa auai ma Ianeta, na fa’afuase’i ai ona manu’a Ianeta i se manu’aga tuga, ma fa’anatinati atu ai loa o ia i le falema’i mo togafitiga, e taunu’u atu le tino manu’a o Ianeta ae o loo tiute le ali’i foma’i ia Lavi i le taimi lea.


text:
Tele fesili atunu’u e fa’atatau i le aoga e fa’aaupega ai Leoleo
Ua to’atele ni isi o le mamalu lautele o le atunu’u ua fa’aalia a latou finagalo eseese e fa’atatau i le aoaoga lea ua fa’atinoina e le Matagaluega o Leoleo, e mafai ai ona agava’a ali’i ma tama’ita’i Leoleo i le tauaveina o a’upega a o fa’atino ai a latou tiute tauave i le aso ma le po.
Na taua e ni isi o le atunu’u i le Samoa News e fa’apea, e le tatau ona fa’aaupegaina Leoleo o le malo, se’i vagana ua tu’uina atu e le Fono Faitulafono se fa’atanaga latou te fa’atinoina ai lea fo’i tulaga o le latou galuega.
Ae na taua e ni isi sa galulue muamua fo’i i le Ofisa o Leoleo e fa’apea, e leai ni fa’alavelave matuia ua tutupu i le atunu’u e ono aloaia ai le tatau lea ona fa’aaupega Leoleo. E ui lava fo’i sa i ai fa’alavelave na tutupu i taimi ua tuana’i, e pei o le fa’alavelave lea na tagatavaleina ai se ali’i Leoleo i le silia i le 6 tausaga talu ai, ae i ai le talitonuga e le o ni fa’alavelave na tutupu sosoo nei ituaiga fa’alavelave, ae na o le tasi lava le taimi na tula’i mai ai.
Ae i se fa’atalatalanoaga ma le afioga il e Komesina o Leoleo i le vaiaso na te’a nei, na fa’amanino ai e le tofa i le tootoo ia Le’i S. Thompson le malosi ua tuuina atu e le Tulafono i le Komesina, na te saunia ai se ata faataoto o ni aoaoga e fa’aaupegaina ai Leoleo, ma tu’uina atu i le ofisa o le Kovana mo le fa’amaoniaina.
“O lo o i ai i le Ulutala 46 o le Tulafono le malosiaga ua tuuina mai i le Komesina, na te saunia ai ni polokalame e fa’ataoto ai ni aoaoga e fa’aaupegaina ai Leoleo, ina ia tuuina atu i le Kovana e silasila i ai ma fa’amaonia. Ua mae’a ona ou fa’atinoina ia tulaga uma ma ua faamaonia e le Kovana, o le mafua’aga fo’i lena ua ala ai ona faia aoaoga mo Leoleo,” o le saunoaga lea a Le’i.
O le vaiaso na te’a nei na fa’amae’aina ai se aoaoga e 2 vaiaso sa fa’agasolo i le potu fono a le Ofisa o Ta’avale afi i Tafuna, e a’otauina ai ali’i ma tama’ita’i Leoleo i auala e fa’aaoga ai a’upega eseese e tete’e atu ai i tagata fa’atupu fa’alavelave atoa ai ma le fa’atinoina o solitulafono eseese.
O le aso Tofi ma le aso Faraile na te’a nei, ina ua mae’a aoaoga tusitusi sa faia i totonu o le potu mole silia i le vaiaso, na fa’atinoina ai loa le vaega mulimuli o le aoaoga, e ala i le fa’aaogaina lea o le a’upega malosi poo le fana.
O lenei aoaoga sa fa’atinoina e le Faiaoga, susuga Ernie Haleck, o se ali’i Leoleo ua malolo litaea mai le Ofisa o Leoleo i Los Angles (LAPD), ma ua avea nei o ia o se Faiaoga faapitoa mo le a’oa’oina o auala e fa’aaoga ai e Leoleo ia a’upega, lea o lo o fa’atupeina e le vaega a le Feterale.
Silia i le to’a 30 Leoleo ma Ta’ita’i na auai i le aoaoga sa faia i Aoloau i le vaiaso na te’a nei. O i latou sa auai e aofia ai le Komesina o Leoleo; o le Lutena Kovana ia Lemanu Peleti Mauga; o le Faatonusili o le Ofisa o le Puipuiga ia Samana S.Ve’ave’a, fa’apea ai ma Ta’ita’i Sinia o le Ofisa o Leoleo.
Saunoa Le’i e fa’apea, e le o Leoleo uma e fa’aaupegaina, ae se’i vagana ai lava i latou o le a pasia aloaia a latou suega ma aoaoga, o i latou ia o le a tauaao atu i ai aupega latou te fa’aaogaina i soo se taimi e fa’atino ai a latou galuega, aemaise ai lava le Vaega Faapitoa lea ua galulue mo le sailia o i latou o lo o umia ma tagofia fualaau fa’asaina i le atunu’u (Vice & Narcotics Tactics Team).
Saunoa atili le Komesina e fa’apea, ua i ai fa’alavelave ua tutupu i le atunu’u ua alaga tatau ai ona fa’aaupega Leoleo.
“Ua silafia uma e le atunu’u le ali’i Leoleo na tagatavaleina, o le faalavelave na tafana ai le ofisa o Leoleo i Leone, ma le fa’alavelave lea na fana ai foliga o se ali’i Leoleo i le 2 tausaga talu ai, o nei uma fa’alavelave na tutupu e aunoa ma ni a’upega na fa’aaoga e Leoleo e tali atu ai,” o le saunoaga lea a Le’i.
O le vaiaso fou lea ua fa’amoemoe e faia ai le sauniga faapitoa e tufatufa aloaia ai tusi pasi o Leoleo uma ua pasi a latou suega, ma aloaia loa lo latou tauaveina o aupega i soo se taimi e galulue ai.


text:
Tala o Faamasinoga
LAMALA TUFELE
Ua i luma o le Fa’amasinoga Maualuga se talosaga a le tama’ita’i o Lamala Tufele, lea o lo o tuuaia i moliaga mamafa e lua o le gaoi, iina ia faatulaga se aso o lona fa’amasinoga autu.
Na tu’ua’ia Tufele i lona talaina o se tupe mai i se teugatupe a se tagata i totonu o le Faletupe o Hawaii (BOH), e ala i le fa’aaogaina o le ATM.
O le taeao ananafi na fuafua e faia ai lona ulua’i iloiloga, lea na fa’aulu ai lana talosga mo sona fa’amasinoga autu.
E tupu lenei fa’alavelave ua molia ai Tufele, ae o lo o galue i le faletupe i Fagatogo. O se tagi na faaulu e Paul Ah Mu ma Enesi Enesi i le faletupe e tusa ai ma a la teugatupe o lo o masalomia, o lo o fa’aaoga e se tagata, na alia’e ai lenei mataupu.
Ina ua siaki e leoleo ia masini pu’eata a le BOH i Tafuna, na maua ai le ata o Tufele, a’o ia talaina se tupe mai i le ATM i le 5:42 i le afiafi o le aso 15 o Novema, 2011. Ae o le aso 16 o Tesema, 2011 na toe maua ai lona ata i le masini pu’eata i le ATM i Laufou. O aso ma taimi ia o lo o masalomia na to’esea mai ai tupe mai i teugatupe a i la’ua ua fa’aulu a la tagi.
O lo o tumau pea poloaiga o lo o tatala ai Tufele i tua mai le toese, e faatali ai le aso 22 Oketopa lea ua faatulaga e faataunuu ai lona faamasinoga, peitai afai e oo atu i le aso lea ua i ai se isi mataupu e faataunuuina ai, ona toe faatulaga loa lea o lana faamasinoga e faia i le aso 7 Ianuari 2013.
SASA LE ULU O LE ISI TAMAITAI I LE FAGUPIA
O le tamaitai e 20 tausaga lea na tuuaia e le malo i lona faaaogaina o se fagupia e faaoo ai manu’a i seisi tamaitai, ua molia nei e le malo i le moliaga mamafa o le faaoolima i le tulaga lua, moliaga mama e lua o lona tagofia o le ava malosi ae lei atoa le 21 tausaga, faapea ai ma le faatupu vevesi i nofoaga faitele.
O le tamaitai o Natasha P. Uia lea o lo o taofia i le toese, ua faamoemoe e toe tulai i luma o le faamasinoga i le Aso Tofi o le vaiaso nei, mo le faataunuuina o lana ulua’i iloiloga i luma o le faamasinoga.
I faamaumauga a le faamasinoga o lo o taua ai e faapea, o le aso 21 Iulai na tulai mai ai le faalavelave lenei i Pava’ia’i, ma auina atu ai loa le tamaitai na aafia i le falemai mo togafitiga. O se tamaitai foma’i na ia faafesootaia le ofisa o leoleo e uiga i le faalavelave.
Na ta’ua e le tama’ita’i na a’afia i le ali’i leoleo o William J. Mose, a’o savali atu i luga o le auala i totonu o Pava’ia’i, na faafuase’i ona valaau atu Uia. Na fesiligia o ia e Uia, pe aisea na ia faia ai tala leaga e faatatau ia te ia, peitai na fai i ai le tamaitai na aafia, na te le’i faia ni tala leaga e faatatau ia te ia.
Na faateia le tamaitai na aafia ina ua ta e Uia i se fagupia ma ta’e ai lona ulu, ona ia ta tu’i lea o ona foliga.
Na faailoa e le isi molimau i leoleo lona vaaia o Uia o sasa le ulu o le na aafia i le fagupia, ae na taua e Uia ina ua fesiligia e leoleo, sa faatali lava se’i taunuu atu le na manu’a i ona luma, ona faatoa ia taina lea o lona ulu i le fagupia sa ia u’uina.
E $10,000 le tupe ua faatulaga e le faamasinoga e totogi ona faatoa mafai lea ona tatala Uia i tua, e faatali ai taualumaga o lana mataupu lea ua i luma o le faamasinoga faaitumalo, ae afai e mafai ona tatala o ia i tua, ua faasa ona ia toe taumafai e faafesootai le tamaitai lea na manu’a i lenei faalavelave.
TOLOPO ILOILOGA TAMA 93 TAUSAGA LE MATUA
Ua toe tolopo i le aso 10 o Aokuso le mataupu faasaga i le tama e 93 tausaga le matua lea o lo o tuuaia i lona faia o ni uiga mataga i se alualutoto e 4 tausaga, ina ia maua ai le avanoa o loia e vaavaai i nisi o faamaumauga o lo o umia e le malo e uiga i lenei mataupu.
E le o mafai ona faalauiloa e le Samoa News le suafa o le tama ua molia, ona o puipuiga i le ono mafai ai lea ona iloa le alualutoto o loo aafia i lenei mataupu.
O se talosaga na faaulu e le loia a le ua molia o Sharron Rancourt, e talosagaina ai le malo mo le tuuina atu o isi faamaumauga o loo latou umia e uiga i lenei mataupu, ae ina ua fesiligia e le faamasino sili le loia a le malo o Mitzzie Jessop poo a isi faamaumauga ia o loo talosaga atu ai le itu tete’e, na taua e Jessop, o se ata video, ae mafua ona tuai le tuuina atu i le loia a le itu tete’e, ona o loo taumafai e tuu le ata video tuai lenei i se disc ina ia faa faigofie ai ona matamata i ai.
Ua toe tolopo e le faamasinoga le mataupu a le ua molia ma le tuutuuga, o le a mafai e loia ona vaavaai i le ata video e pei ona taua, ae le’i toe valaauina le mataupu i le aso 10 Aokuso.
O le masina o Fepuari 2012 na tulai mai ai le faalavelave lenei, ina ua ripotia le aafia o se teineititi e 4 tausaga le matua i ni gaioiga faafeusuaiga.
O loo teena pea e le ua molia tuuaiga faasaga ia te ia, ma o loo tumau pea poloaiga o loo tatala ai o ia i tua a’o faagasolo ai lana mataupu


text:
E le o se mea sese le fai mai o osofaiga tetele a le ransomware ua afaina ai le tele o komepiuta i le lalolagi atoa, ma ua i ai le telefoni feaveai i atunuu eseese.
A o le i ai i se isi lava mea, e tatau ona i ai so tatou manatu pe o le a le mea faʻaola. Jason Adler, o le sui o le Success Manager o le Semalt , e tilotilo i lenei faauigaga ma auala e aloese ai mai osofaiga.
Ransomware o se tasi lea o ituaiga sili ona lamatia o polokalama komepiuta. O loʻo i ai le malosi e faʻafesoʻotaʻi ai soʻo se ituaiga o masini faʻaogaina ma soʻo se masini i totonu o le lua. Ua fai mai le au atamamai o tekonolosi e sili atu i le tasi piliona Pupuni PC ua pisia i le lalolagi atoa ma le ransomware i masina talu ai nei. O le sini sili ona maualuga o tagata taʻavale o le komipiuta o falemaʻi ma ofisa o le malupuipuia
A ulufale atu le ransomware i totonu o lau komepiuta, e ono faapipiʻi faila i se numera tele. O lea, o le a le mafai ona e mauaina au faʻamatalaga. O le faʻamoemoe o le faʻatapulaʻaina o lou avanoa i ni nai polokalama ma faila ina ia mafai ai e tagata taaalo ona talosagaina oe mo se tupe. Ina ia mafai ona toe maua lau avanoa, e tatau ona e totogiina se mea mai le $ 300 i le $ 3,000. O le a le faatagaina e le au taʻavale oe e te faʻaoga i lau masini ma ona faila seʻia maeʻa ona e totogiina atoa le vaega o le tau
osofaia Ransomware
I masina talu ai nei, o le tele o polokalama faakomepiuta ua aafia i le lalolagi atoa. Mo se faʻataʻitaʻiga, na afaina ai falemai NHS, ma ua faaleagaina uma a latou masini komepiuta..E le gata i lea, ae na tapunia foi le faiga o le soifua maloloina lautele a Peretania i le masina talu ai, ma o le tele o tagata gasegase na le faatagaina i falemai ona o lenei lomiga. E silia i le sefulu afe komepiuta i Rusia na matuia faaleagaina. O nisi o ofisa FedEx i le Iunaite Setete ma isi kamupani i Kanata na aveina aʻe e le au lavea. O le natura o le osofaʻiga e fesoʻotaʻi ma aʻafiaga o siama e igoa ia Wana Decrypt e faigofie ona ulufale i komipiuta ma faʻaaogaina i latou i se numera taua.
E faʻapefea ona e maua se faʻaolataga?
E i ai auala e faʻaleagaina ai polokalama faakomepiuta. O le auala taatele e ala mai i faʻamatalaga imeli. Ua auina atu oe e le au tautaofia imeli i faila ua afaina ma le matagofie o faamalama mata. O a latou savali e le tatau ona tatalaina ma faitau i soo se tau. O poloka i luga o le 'upega tafaʻilagi e faʻaaogaina ai viruses ma malware i au masini ma taʻavale ai mea e le puipuia e faʻafefe atili ai au faila. Afai e te vaʻaia ni masalosaloga masalosalo i luga o lau 'upega tafaʻilagi, e tatau ona e faʻaeʻeina se masini software o le suʻeina o se masini e faʻaumatia ai lena mea. I le isi itu, e mafai ona e faʻafesoʻotaʻi ofisa lata mai o leoleo pe lipoti atu le mataupu i le FBI i le vave e mafai ai.
Faʻafefea ona aloese mai le laveaʻiga
O lipoti eseese e faʻaalia ai o le faʻaolataga na mafua ai le tele o faʻaleagaga i le tele o polokalama faakomepiuta i le lalolagi atoa. O le toʻatele o tagata faʻatasi ma Windows ma Linux e aʻafia ai. O le auala sili e tumau ai puipuia ma aloese mai mea leaga o le tausia lea o lau Windows faʻafouina. E tatau ona e faʻapipiʻi i taimi fou ia lomiga lata mai o Windows ma faʻamautinoa a latou faatulagaga e tausia. O le ransomware e vave ona salalau ona o le tele o komepiuta o lo o tafeina i tua tuai o sailiga ma Windows. O le faʻafouina o Windows ma tagata suʻesuʻe o le a le faʻaaluina le tele o lou taimi; o le a puipuia ai oe i le initaneti ma e mafai ona puipuia au faila i se tulaga tele
O le toʻatele o tagata e taofi pe tape le filifiliga o le Windows i le latou WiFi. E le tatau ona e faia lena mea ona e mafai ona mafua ai ni faafitauli ogaoga mo lau komipiuta
Faʻatulagaina ma faʻafou le polokalama faakomepiuta
Mulimuli ae le o le itiiti ifo o oe e tatau ona faʻaeʻeina ma faʻafou meafaigaluega saogalemu i luga o taimi masani. O nisi o polokalama lauiloa a le isi vaega o AVG Antivirus, Avira Free Security Suite, Avast Free Antivirus, Bitdefender Antivirus Software ma Panda Free Antivirus


text:
Ua faaauau lava ona suesue e le faamasinoga moliaga e silia ile sefulu oloo molia ai le afioga Tuala Iosefo Ponifasio sa tauva mo le nofoa o Gagaemauga numera tasi ile palota tele ole 2016.
Ole palota tele lea ua mafua ai moliaga ua faasaga i lea tamalii ole Itumalo ona o tuuaiga o lona faia oni faatosina solitulafono e ala ile ave o tupe ini tagata palota. E toalima tagata palota oloo faauluina le tagi o solitulafono faasaga ile afioga Tuala ma oi latou ia na muamua valaau a latou molimau.
E lua selau tala na faaalia ele molimau muamua na avatu ese sui ole Komiti a Tuala ina ua faia se fonotaga ale sui tauva i Malifa ise aso ole masina o Aukuso ole 2015, a o lumani le palota tele na faia ile masina o Mati ole 2016.
Fai mai le molimau na faailoa ai foi e lē ua molia lona ave oni tagata palota ini galuega tau‘apu i Niu Sila. Ole molimau foi lea a se tasi o taulealea e faapea sa iai ile fonotaga lea ma sa avatu ai lana selau tala ele sui faatu.
Na ta‘ua foi ele molimau sa ia faalogo ile saunoaga a lē ua molia o faailoa foi le maua o ni galuega tau‘apu i Niu Sila. E oo mai ile Aso Faraile ua mavae atu nei o faaauau pea ona valaau molimau ale itu tagi ma o tupe lava na latou faailoa ile faamasinoga na latou maua mai ile sui faatu ma lana komiti.
Oloo faaauau pea le suesueina o molimau e 14 ale itu tagi ae 20 molimau ole a valaau e lagolago ai le tetee ale afioga Tuala i moliaga. Ole talosaga na tuuina atu ele loia ale itu tagi mo se puipuiga o molimau e toaono ale itu tagi ua teena.
Faaalia ele afioga ile tamaitai faamasino o Talasa Atoa Saaga oloo faatautaia le faamasinoga lenei, e leai se malosiaga faaletulafono ole faamasinoga o soligatulafono e tuuina atu ai se puipuiga mo ni molimau e ono toe molia pe a faamaonia ni tuuaiga ole oloo molia, ae ua na ole faamasinoga o faigapalota e iai lea malosiaga faaletulafono.
Ua na ole pau lava lenei ole tagi o tuuaiga e mafua mai ile palota tele ole 2016 ua faaauau lava ona suesueina, ae o isi uma tagi sa faaulu ile faamasinoga o palota, ma le faamasinoga faaitumalo ua toe ave uma i tua ina ua mafai ona soalaupule itu na aafia.
Ole mataupu lenei faasaga ile afioga Tuala Iosefo sa lē mafai ona suesueina ile tausaga ua mavae ona e iai sootaga ole faamasino na muai seei ile mataupu le afioga Fepuleai Ameperosa Roma.
Sa iai se taumafaiga a nisi o matai ma tagata palota sa lagolagoina Tuala ile palota tele ua mavae e seumalo se isi itu ole itumalo ina ia lē taunuu ona suesueina moliaga. Peitai ina ua toe faaauau le faamasinoga ile Aso Tofi ua mavae e leai se isi o matai na tulai ane e faatino le seumalo.
Na faaalia ese molimau faatuatuaina na faia se Ifoga ma ave foi se seleni ma ie tetele ini matai ole itumalo i Leauvaa peitai e lei talia. Na ta‘ua foi ele molimau na oo lē ua molia ma nisi o lona aiga ile Faipule ole itumalo ma ave iai se tuualalo ma faaololomaau e alofa e ave i tua le tagi.
Peitai na faaalia ele molimau e lua selau afe tala na fautuaina ai lē ua molia e avatu ona faatoa tatala lea ole tagi. “E leai se tupe faapena o iai ma ole mafuaaga lena ole faaauau pea ole mataupu”, na saunoa ai le molimau faatuatuaina.
E lei maua le faipule mo sona finagalo ona na ta‘ua ese molimau ua malaga ese ma Samoa mo se siiga gasegase a lona aiga i Niu Sila.


text:
Lufiana
Lufiana, aloaia o le Malo o Lufiana, o se atunuu i Matu Europa. O se tasi o le setete Baltic tolu, ua i ai i le matafaga i sautesasae o le Baltic Sami, i le itu i sasaʻe o Suetena ma Tenimaka. E tuaoi i Lativia i le itu i matu, Belarus i le itu i sasae ma le itu i saute, Polani i le itu i saute. ua Lufiana se faitau aofai fuafuaina o le 2.9 miliona o tagata e pei o le 2015, ma ona o tupe faavae ma aupito tele aai o Vilnius. Tagata Lufiana o se tagata Baltic. O le gagana aloaia, Gagana Lufiana, faatasi ai ma Latvians, e na o le pau gagana ola e lua i le paranesi Baltic o le aiga gagana Indo-Europa. Mo le tele o seneturi, na aina le talafatai i sautesasae o le Baltic Sami e ituaiga Baltic eseese. I le 1230s, sa faatasi le laueleele Gagana Lufiana e Mindaugas, le Tupu o le Lufiana, ma le uluai tulaga Gagana Lufiana lotogatasi, o le Malo o le Lufiana, na foafoaina i le aso 6 Iulai 1253 Faatasi ai ma le Iuni o Lublin i le 1569, faia Lufiana ma Polani a tauofo faatasiga e lua-tulaga, o le Taupulega Polani-Lufiana. Umi tele atu le Taupulega i lo le lua seneturi, seia oo ina aveesea faiga atunuu tuaoi mai 1772-95, ma ave le tele o itu a le Lufiana le malo o Rusia. A o latalata Taua Lalolagi tasi lona iuga, na sainia Tulafono a Lufiana o tū toʻatasi i le aso 16 Fepuari 1918, ma folafola atu le faavaeina o se Malo i tupu o Lufiana. E amata i le 1940, Lufiana na nofoia muamua e le Soviet Iuni ma e Nazi Siamani. A o latalata Taua Lalolagi lua lona iuga i le 1944 ma le solomuli Siamani, o lo o nofoia le Soviet Iuni a Lufiana. I le aso 11 Mati 1990, i le tausaga i luma o le faataapeina aloaia o le Soviet Iuni a, na avea Lufiana le malo faitele Soviet muamua e talai lava tutoatasi, e mafua i le toefuataiga o le Malo tutoatasi o Lufiana. o Lufiana se sui o le Iuni a Europa, o le Aufono o Europa, o se tagata atoatoa o le Schengen Maliega ma le Feagaiga Faalapotopotoga o le Matu Atalani.


text:
Tala I Vaifanua
$2.6MIL TUPE MO LE MALO AMERIKA SAMOA - SALA STAR KIST:
Ua fa'ailoa mai ua mae'a toe taga'i ma ua pasia e le USEPA le latou fa'aiuga tamau mo le sala tupe e ao ina totogia e le StarKist Company ma ana Kamupani Fa'apa'aga e aofia ai le StarKist Samoa Company, ina ia agatonu ai vaega o tulafono tau le tausia lelei o le Siosiomaga ua fa'amaonia ua solituina a'o fa'ataunu'u galuega gaosi a le Kamupani I'a lea i inei. O le sala na mua'i fa'atulaga e le USEPA e $6.5 miliona ia Setema 2017.
Peita'i e ese mai lea $6.5miliona, ua fa'aopoopo i ai ma le $200,000 e afua mai lea ina ia usita'ia tulafono o le Suavai Mama [Clean Water Act] lea fo'i na mua'i maua o solituina a'o le'i fa'ailoa lea sala e le Fa'amasinoga.
O se tasi o suiga ua i ai i le maliliega fou ua fa'ataoto mai nei, ua avea Amerika Samoa ma se tasi o vaega e totogia i ai se vaega tupe o lenei sala a le Kamupani I'a, StarKist Samoa. O le $2.6 miliona o le a totogia lea ia Amerika Samoa, ae o le $3.9 miliona e totogia lea i le Iunaite Setete o Amerika.
E ese mai lea sala, ua fa'atulaga fo'i e ao ina auina mai e le Kamupani I'a ni mea faigaluega e e faaaoga i fa'alavelave fa'afuase'i i le latou lala i Amerika Samoa nei, ina ia lelei ona tali atu i nisi o fa'aletonu e ono a'afia ai tagata i kasa o'ona e pa atu i le siomaga o le atunu'u. O le tau o ia masini e o'o i le $88,000.
"O lenei maliliega ua fa'amautu mai e ao ai i le StarKist ona fa'aleleia tulaga o le suavai tatafe i vaitaimi o timuga tetele, lea e ao ina le a'afia ai le sami o Pago Pago i le mau lapisi o le a fa'amautu mai i ai ona o tafega," o se fa'amatalaga lea a Alexis Strauss o le Pulega a le USEPA i ona Teritori ma Setete i le Pasefika i Saute.
Ua ia fa'ailoa mai fo'i, "Ua mae'a fa'atulaga le matou so'otaga lelei ma le ASEPA ina ia mataituina le faagaosloga o galuega uma nei e ao ina toe fa'aleleia, ia mautu ai le agava'a o lea Kamupani e fa'aauau ana galuega gaosi, ina ua mae'a usita'ia fa'aiuga uma o lenei maliliega ma le USEPA."
O lo ua aofia ai fo'i i lenei maliliega le toe fa'aleleia e le StarKist o le tulga tau le suavai tatafe lea ua maua ane o lo'o sasa'a atu sa'o i le ogasami o Pago Pago ae le'i mua'i fa'atagaina.
O le suiga ua i ai nei, e ao i le StarKist ona sailia se latou fa'atagaga e fa'auia ai tafega o latou suava lapisia i le sami o Pago Pago, fa'ailoa atu i ai ala e fa'aitiitia ai lea tulaga ma i'u ai ina matua'i le toe i ai nei suavai lapisia e tatafe aga'i atu i le sa'o atu i le sami.
Pe afai e usita'ia uma nei aiaiga o suavai lafoa'i ua fa'atulaga o le a fa'aitiitia le aotelega o nei suavai lafoa'i ma latou lapisi e tusa o le 85%, silia lea ma le 13miliona pauna.
O lenei i'uga ua malilie fa'atasi i ai le USEPA ma lea Kamupani e tu'uina mai mo le 30 aso e fa'ailoa atu ai ni manatu o le mamalu lautele i itu na lua, ona faa'to'a fa'amauina lea ua pasia ma fa'amalosia loa ona totogia sala fa'atulaga.
O le ulua'i talosaga na toe fa'aulu fa'atopetope e le Sui o Amerika Samoa i le Konekeresi, Aumua Amata, ina ia totogia mai se vaega o lea sala a le Kamupani ia Amerika Samoa ina ia fesoasoani i tagata faigaluega lea ua motusia galuega ona o le toe fa'asa'oina o mea uma ua fa'atulaga mai e le USEPA i le StarKist Samoa, na ala ai ona toe iloilo se maliliega fou. Fa'afetai foi i le sao o le tatou sui faipule i le Konekeresi mo lana taumafaiga ua fa'aopoopo mai ai lea seleni mo le tatou malo.
E LE'I TELE NI SOLITULAFONO O LE VAITAU KERISIMASI 2017
I le taimi o poloka a leoleo sa fa'atino mo le tau taofiofia mai o le mamalu lautele i le so'ona fiafia ma a'afia ai mafutaga pele ma mamae i fa'alavelave fa'afuase'i i luga o alatele ma feoaiga a le atunu'u, ua maua mai a latou fa'amaumauga, e matua maulalo lava pe a fa'atusa atu i le tele o tausaga ua mavae.
E na'o le 27 nisi na saisaitia e leilei i le vaitau lenei o le Kerisimasi e afua mai le taimi na amata ai poloka a leoleo i luga o alatele se'ia o'o mai i le aso Lua na te'a nei. E to'a 17 i latou na fa'asoesa ma malomaloa ua lepetia ai le nofo filemu, ma o le tele lava e afua mai ona ua fa'asua'ava ma fia malosi ai.
Peita'i e nao le to'afitu lava na maua i le 'ave ta'avale fa'asua'ava i luga o le alatele. O le poloka lea a leoleo, ua aoga tele i nei tausaga uma ua fa'atautaia ai, aua ua mafai ai ona tu'u eseeseina mai i latou e solia le tulafono ma i latou o tumau e tausi tulafono.
"O le mea taua lava e leai ma se tasi na maliu i se fa'alavelave fa'afuase'i ona o feoaiga i ta'avale, o lea ua iloga ai, ua nofo filemu mai tagata i lenei tausaga,” o se saunoaga fa'apitoa lea a le susuga le Komesina o Leoleo, le tofa ia Le'i Sonny Thompson.
Pau o le mea tele na tupu i lenei vaitau, ona ua mafai ona ua mae'a ona fa'amalosia le tusi saisai mo le sui na tafanaina le ta'avale a leoleo i Tafuna.


text:
Pe e te fia faitauina lenei mataupu i le gagana %%?
Tusi Paia i le Initaneti | O LE TUSI PAIA–O LE FAALILIUGA A LE LALOLAGI FOU
Pe e te fia faitauina lenei mataupu i le gagana %%?
Esekielu 19:1-14
19 “A o oe, ia e lagi se pese o auēga+ e faatatau i taʻitaʻi o Isaraelu,+2 ia e fai atu, ‘O ai lou tinā? O le leona fafine faatasi ma leona.+ Na taooto faatasi ma leona taanoa. Na ia tausia lana fanau.3 “‘A o faagasolo taimi na ia tausia aʻe se tasi o ana tama.+ Ua avea o ia ma leona taanoa, ma ua aʻoaʻoina o ia ina ia saeia manu e ʻai.+ E na te faatamaʻiaina foʻi tagata.4 Na logotala pea nuu e faatatau iā te ia. Na latou puʻeina o ia i o latou lua, ona latou avatu lea o ia i Aikupito e ala i mātau.*+5 “‘Na ia faatalitali ma iloa ai ua siliga se faamoemoe, ona ia ave lea o se tasi o ana tama.+ Na ia aʻoaʻoina o ia ina ia avea ma leona taanoa.6 Ona feoaʻi lea o ia faatasi ma isi leona ma avea ai o ia ma leona taanoa. Na faasolosolo ona ia aʻoaʻoina le saeia o manu e ʻai.+ E na te faatamaʻiaina foʻi tagata.+7 Na ia iloa maota ua nonofo ai tagata, ma na ia faatafunaina o latou aai,+ ina ia faagaogaoina ai le laueleele ma tumu ai i le taalili leotele o lana tagi.+8 Ona faasagatau atu lea iā te ia o nuu o siʻomia ai mai i itumalo,+ na latou fofola foʻi a latou upega i ona luga.+ Na maua o ia i la latou lua.+9 Mulimuli ane, na latou tuuina o ia i le pā e ala i mātau ma avatu o ia i le tupu o Papelonia.+ Na latou avatu o ia e ala i upega tulimanu, ina ia lē toe lagona ai lona leo i mauga o Isaraelu.+10 “‘Na pei lou tinā+ o le vine i lou toto,+ na totōina i autafa o vai. Na avea o ia o sē na fuaina mai ni fua ma tele ona lālā ona o le tele o vai.+11 Na avea lālā laau ma tootoo malolosi mo ia, ua lava le malolosi e fai ma tootoo o tupu.+ Na maualuga foʻi lona umi i totonu o lālā, ma na iloa atu ona o lona umī ma le tele o ona lau lauusiusi.+12 Ae mulimuli ane, na liaʻiina o ia i le ita tele.+ Na lafoina o ia i le eleele ma mamago ai ona fua ona o le matagi mai i sasaʻe.+ Na gausia lona tootoo malosi ma mago ai.+ Na faatamaʻia ai foʻi i le afi.+13 A o lenei ua totōina le vine i le toafa,+ i le laueleele naumati e leai se vai.+14 Ona sau lea o le afi mai i lona tootoo.+ Ua faatamaʻia ai ona tātupu, o ona fua, ma ua leai se tootoo malosi iā te ia, ua leai se tootoo e pule ai.+“‘O le pese lea o le auēga ma e fai pea ma pese o le auēga.’”+
Faamatalaga Pito i Lalo
^ O mātau ua tuu i alafau po o isu o manu atoa foʻi ma pagota ina ia toso ai i latou i maea.


text:
O le ā le Manatu o le Tusi Paia i Tuigātoto?
Tali a le Tusi Paia
Ua faatonuina i tatou i le Tusi Paia ina ia aua neʻi aveina i totonu o o tatou tino le toto. O lea, e lē tatau ona tatou taliaina le toto atoa po o ona vaega autū i so o se auala, e tusa po o se meaʻai po o se tuigātoto foʻi. Mātau mau o loo mulimuli mai:
Kenese 9:4. Ina ua mavae le Lolo, na faataga e le Atua Noa ma lona aiga e faaopoopo i a latou meaʻai masani aano o manu, ae na faatonuina i latou e aua le ʻaina le toto. Na fetalai le Atua iā Noa: “
A o le aano o le manu ma lona toto; o lona ola lea, aua tou te aai ai.” E faatatau atu lenei faatonuga i tagata uma e amata mai i lenā taimi, talu ai o i tatou uma e tupuga mai iā Noa.
Levitiko 17:14 “
Aua tou te aai i le toto o ituaiga uma o meaola, auā o le ola o so o se ituaiga o meaola, o lona toto lea. E fasiotia so o se tasi e ʻai ai.” I le silafaga a le Atua o le toto o le ola, ma o ia e ana. E ui lava na patino lenei tulafono i le nuu o Isaraelu, ae ua faaalia ai le matuā tāua i le silafaga a le Atua o le tulafono e faatatau i le ʻaina o le toto.
Galuega 15:20 ‘
Ia taumamao mai i le toto.’ Na tuuina mai e le Atua i Kerisiano le faatonuga lava lea e tasi sa ia avatu iā Noa. Ua faaalia mai i le talafaasolopito, na teena e uluaʻi Kerisiano le ʻaina o le toto pe faaaogā mo togafitiga faafomaʻi.
Aiseā ua faatonuina ai i tatou e le Atua e taumamao mai i le toto?
Ua iai faamaoniga faafomaʻi e iloa ai aafiaga lē lelei o tuigātoto i lo tatou soifua mālōlōina. Ae e sili atu ona tāua, ua faatonu i tatou e le Atua e taumamao mai i le toto, talu ai e faaāta mai e le toto se mea e paia iā te ia.—Levitiko 17:11; Kolose 1:20.


text:
CPL. Sitivi Faiai - Vetereni sa tautua i le US Marines
O se tasi i alo o le atunuu ua mae'a lana tautua i le US Marines, ma o i latou sa fili fa'apitoa mai Ametika Samoa i le tausaga e 1973, Corporal Faiai, Sitivi, sa ia toe tau manatunatu i le o'oo'oga o le taua i Vietnam sa ia va'aia.
"O le taimi na amata ai le auaunaga i le Maligi Koa, e le'i faigofie i le va'ai i le to'atele o tagata ua sulufa'i ese mai le malo o Vietnam, o i matou la nei sa o atu i va'a ina ia la'u eseina mai le anoanoa'i o i latou, ua manatu Amerika e ao ina latou toe tu'uina i ai se avanoa e nofo lelei ai i o tatou laueleele, ona o a'afiaga o latou lotoifale i le taua na sili ona to'atele ai fitafita Amerika na maliliu ai,” o se amataga lea a Faiai e tusa o lana tautua mo le 8 tausaga i le US Marines.
"Na matou o atu i va'a fa'aopeopea atu i tai, ae la'u mai tagata i nai va'a laiti o lea malo, sa va'aia le mativa, o le faigata ona maua o se mea'ai, o le tele o tagata manunu'a ona o le taua, o fanau talavou ua leai ni aiga,” o a Faiai lea.
O Faiai, mai Matuu ma Olosega i Manu'a, o se sui muamua lea o le latou aiga e tauto i le Vaega Au, ma sa ia fa'ailoa ai, e le'i faigofie fo'i i nai ona matua lona matu'u ese atu mai lo latou aiga. O ona matua o Tuilape Faiai mai Matuu ma Olosega ma Suluiale'ese Toilolo Faiai mai Malaeloa.
O lo'o avea nei o ia ma totino o le Vetereni mo Taua i atunu'u ese, po'o le Veterans of Foreign Wars [VFW]. Sa aoga ma faauu mai i le Samoana High School i le tausaga e 1972 ma Tauto ai loa i le US Marines, o se tasi o le to'a 60 o i latou na fa'atauto. O nisi sa latou auai fa'atasi e aofia ai le susuga Tusi Suiaunoa ma i latou o lena vaitausaga.
Ua fa'aipoipo atu o ia i le tina o le aiga, Seulata Sauvao Faiai ma e to'a fa o la'ua alo. E to'atasi lava le teine ae to'atolu tama. O le tasi o tama o Luis Faiai, o lo'o avea ma Faife'au i le Ekalesia Aso Fitu o le Toe Afio mai i San Francisco.
O le lona lua o fanau tama o lo'o avea ma Leoleo i le Falepuipui i Witchita Falls i Texas ma le ali'i lona tolu o tama o Larry Byrd Faiai, lea e fa'aigoa i le ali'i ta'uta'ua i le pasiketipolo, o lo'o tautua i le US Army ma o lo'o i ai nei i Iraq, ae o lo'o fa'amautu i le nofoaga a le US Army i Fort Polk i Lousianna.
"Peita'i o lo'u afafine lava e to'atasi, o ia lava lea e nofo mai i ma'ua tafatafa, o lona lea tofi ma e igoa fo'i i si o'u tina Sulufale'ese Faiai,” o se tala 'ata lea a le ali'i Vetereni.
"E taua ia te a'u lenei aso, ina ia manatua ai le tautua a i latou na o ae le'i toe fo'i mai i le malu o latou aiga, o i latou ia e mautinoa, e tele na'ua lo latou sao i le saogalemu ma le filemu ua tatou se'e ai i ma'a o malie. Fa'afetai mo i latou,” o a Faiai lea.
"O i matou fo'i ua toe taliu mai ma le manuia ma fa'atasi ma aiga, avea i matou ma sui e fa'afetaia le tapua'iga, fai pea ma molimau i na vaitaimi i le tautua toto ma le tautua tuavae sa alofaiva uma i ai fitafita o le Iunaite Setete ma ona Teritori, ina ia tausia le filemu i nu'u ese, ae maise ia le ofi mai taua ma fevaevaea'iga i lotoifale o si tatou malo."
"E manatua pea le tautoga e o'o i le oti, pe afai e tua ma ni a lenei auaunaga. O lo'o fa'aauau pea lenei tautua a alo talavou o lo'o i ai pea i so'o se nofoaga ale Vaega Au, ia te outou, fa'amalo le tautua, ma ia outou maua le alofa ma le agalelei o le Atua, e malutia ai outou se'ia o'o ina tou toe taliu mai i fanua ma le manuia. Fa'afetai mo lo'u avanoa,” o sana toe upu ia ma loimata, aua o lo'o ia nofo tapua'i ma le tatalo, ina ia manuia ma saogalemu faiva o si ona alo o Larry Byrd Faiai o lo'o i tafa o taua i Iraq.


text:
E leai ni tagata na soifua i le talafaasolopito e sili atu ona ou tigaalofa i ai nai lo Aposetolo e toasefulutasi na totoe ina ua maliu le Faaola o le lalolagi. Ou te manatu o nisi taimi e galo ai ia i tatou le leai o so latou poto masani ma lo latou faalagolago atoa ia Iesu i mea sa latou manaomia. Ia i latou sa Ia fetalai atu ai, “Ua loa lava ona ou i ai ia te outou, a e tou te lei iloa ea a’u … ?”1
Ae, e sa’o, ua latou manatu e le i lava tele so latou taimi ma Ia. E le o se taimi umi le tolu tausaga na valaau ai se Korama atoa o Aposetolo e Toasefululua mai ni nai tagata fou liliu mai, aveesea mai ia i latou ia mea sese o ala tuai, aoao i latou i mea ofoofogia o le talalelei a Iesu Keriso, ona tuua lea o i latou e faaauau le galuega seia oo ina fasiotia foi i latou. O le matua faigata lava i se vaega o toeaina ua faatoa faauuina ona taliaina se lumanai faapena.
Aemaise ai o le tuua ai na o i latou. Sa taumafai Iesu i le tele o taimi e ta’u atu ia i latou o le a Ia le faatasi ai pea ma i latou i la le tino, ae sa latou le mafai pe sa le malamalama foi i se manatu e mamafatu. O loo tusia e Mareko:
“Ua ia aoao atu i ona soo, ma fetalai atu ia te i latou, Ua tuuina atu le Atalii o le tagata i lima o tagata, latou te fasioti foi ia te ia; a uma ona fasia o ia, e toe tu mai o ia i le aso tolu.
“A o i latou ua le iloa lea upu, ua matatau foi e fesili ia te ia.”2
Ona sosoo lea, ina ua mavae sina taimi puupuu sa aoao ai, ma le itiiti o le taimi e sauniuni ai, sa tupu ai se mea latou te lei mafaufauina e mafai ona tupu. Ua faasatauroina lo latou Alii ma le Matai, lo latou Faipule ma lo latou Tupu. Ua maea Lana galuega faaletino, ma o le Ekalesia laitiiti ua feagai ma faigata lea na Ia faatuina ua foliga mai ua sauaina ma ua agai atu i le faaumatiaina. Sa molimauina foi o Ia e Ona Aposetolo i Lona tulaga toetu ae o lena foi mea sa faaopoopo atu i lo latou le mautonu. E mautinoa lava a o latou tuufesili, “O le a le tatou mea a fai nei?” sa latou liliu atu ia Peteru, le Aposetolo Sinia, mo se tali.
Ou te talosaga atu ia outou faataga mai a’u e faasoa atu o’u mafaufauga i upu atonu sa latou fetautalatalaa’i ai, e le o tusia i le tusi paia. E le taumate na fai atu Peteru i ona uso a aposetolo: “Uso e, o se tolu tausaga ofoofogia. E leai se tasi o i tatou na mafaufauina i ni nai masina pupuu ua tea ni vavega ia na tatou vaai i ai ma aafiaga faalelagi na tatou olioli ai. Sa tatou talanoa faatasi, tatalo faatasi, ma galulue faatasi ma le Alo moni o le Atua lava Ia. Sa tatou savavali faatasi ma Ia ma fetagisi faatasi ma Ia, ma i le po o lena faaiuga matautia, e leai se tasi na sili atu ona tagitu’i nai lo au. Ae ua uma lena mea. Ua maea Lana galuega ma ua toetu mai o Ia i le tuugamau. Sa ia galueaiina Lona faaolataga ma lo tatou faaolataga. O lea la ua outou fesili, “O le a nei la tatou mea a fai?’ Ou te le iloa se isi mea e ta’u atu ia te outou nai lo le toe foi i lou lava olaga sa e i ai muamua, ma le fiafia. Ua ou faamoemoe ‘Ou te alu ou te fagota.’” Ma e le itiiti ifo ma le toa ono o le toasefulu isi Aposetolo na totoe ai sa malilie uma i ai, “Tatou te o foi ma oe.” O loo tusia e Ioane o sē tasi o i latou, “Ua latou o atu, ona latou o ae loa lea i le vaa.”3
Ae, paga lea, e le i lelei le faiva. O le latou po muamua lava na toe foi atu ai i le vai, sa leai ma se i’a e tasi na maua. Ina ua tafa mai ata o le taeao, sa latou faliu atu ai ma le le fiafia i le matafaga lea na latou iloa atu ai i se mea mamao se tagata sa valaau mai ia i latou, “Le fanau e, ua tou maua ea se i’a?” Sa tali atu ma le le fiafia nei Aposetolo ua toe avea ma faifaiva i se tali e le fia manao se faifaiva e tali atu ai, “Matou te lei maua lava se i’a,” sa latou le mautonu, ma sa faaopoopo atu le tiga i lo latou manu’a, ina ua faaigoaina i latou o le “fanau.”4
“Ina lafo ia le upega i le itu i matau o le vaa, ona outou maua ai lea,”5 sa valaau atu ai le tagata ese—ma i na upu faigofie, na vave ona saputu atu lo latou iloa o le leo. E na o le tolu tausaga talu ai sa fagogota ai nei lava alii i le sami lava lenei. I le taimi foi lena na “atoa le po ua tigaina ai i [latou], e leai ni mea [na] maua,”6 o loo fai mai ai tusitusiga paia. Ae valaau atu ia i latou se tagata Kalilaia sa i luga o le matafaga e tuu a latou upega i le loloto, ma na latou toso ae ai “le ‘au i’a tele,”7 na matua lava ma ua masaesae ai a latou upega, sa faatumulia ai vaa e lua, na matua mamafa ma sa amata ona gogoto.
O lea foi ua toe tupu. O nei “fanau” e pei ona valaau tonu ai i latou, na lafo ma le naunautai a latou upega, ma sa “le toe mafai e i latou ona toso ae, ona o taumafa o i’a.”8 Sa fai atu ma le manino Ioane, “O le Alii lea.”9 Ma i le pito o le vaa, sa oso mai ai Peteru ua le matāofiofia.
Ina ua mavae se toefaatasiga fiafia ma Iesu ua toetu, sa faia ai se talanoaga a Peteru ma le Faaola lea ou te manatu i ai o le vaega taua lea na liua ai le galuega faaaposetolo i se tulaga aoao ma le musuia mo Peteru lava ia, lenei tagata ua mausali e pei o se papa, i se olaga mamalu o auaunaga ma le taitaiga tuuto. I le vaavaai atu i ni vaa laiti ua tuai, o upega masaesae, ma se faaputuga tele o i’a e 153, sa fetalai atu ai Iesu i Lana Aposetolo sinia, “Peteru, pe sili mai lou alofa ia te au, i o latou nei?” sa fai atu Peteru, “Ioe, le Alii e, ua e silafia ou te alofa ia te oe.”10
Sa tali atu le Faaola i lena tali, ae na faaauau pea ona ia tepa taulai atu i fofoga o Lona soo ma toe faapea atu, “Peteru, pe e te alofa mai ea ia te au?” Sa fai si fememea’i o le faifaiva maoae i le toe fai atu o le fesili, ae na toe tali atu i le taimi lona lua, “Ioe, le Alii e; ua e silafia, ou te alofa ia te oe.”11
Na toe tuu atu foi e le Faaola se tali puupuu, ae i se suesuega tuusao ua Ia fesili atu ai mo le taimi lona tolu, “Peteru, pe e te alofa mai ea ia te au?” O le taimi lea ua mautinoa lava ua lagona moni lava le le toafimalie o Peteru. Masalo o loo i ai pea i lona loto le manatuaga o ni nai aso talu ai lea sa fesiligia faatolu ai foi o ia i se isi fesili ma sa ia faamamafa atu lea lava tali e tasi—ae i se tulaga le lelei. Pe atonu sa amata ona ia tuufesili pe e le o malamalama sese o ia i le fesili a le Faiaoga Sili. Pe atonu foi o loo ia sailiili i lona loto, sailia se faamautinoaga faamaoni o le tali sa ia tuuina atu ma le naunautai, toetoe lava a tuulafoai atu. Po o a lava ona lagona, sa fai atu Peteru i le taimi lona tolu, “Le Alii e, … ua e silafia lava ou te alofa ia te oe.”12
Lea na tali atu ai Iesu (ou te toe faailoa atu e le o tusia i le tusi paia a’u faamatalaga nei), atonu sa fai atu se tala faapea, “Peteru, ae aisea la ua e i ai iinei? Aisea ua tatou toe foi mai ai i lenei lava matafaga e tasi, i nei lava upega e tasi, ma toe faia foi lenei lava talanoaga e tasi? Pe le i manino ea i lena taimi ma pe lei manino ea foi i lenei taimi afai ou te manao i se i’a, e mafai lava ona ou maua se i’a? O le mea lea ou te manaomia Peteru, o ni soo—ma ou te manaomiaina e faavavau. Ou te manaomia se tagata e fafagaina au mamoe ma laveai au tamai mamoe. Ou te manaomia se tagata e talai atu la’u talalelei ma puipuia le faatuatua. Ou te manaomia se tagata e alofa ia te au, e alofa moni, moni lava ia te au, ma e alofa i le mea ua poloaiina au e lo tatou Tama i le Lagi e fai. O la tatou savali e le vaivai. E le o se savali lē tumau. E le o se galuega foi e le faamanuiaina; e le o se galuega e leai se faamoemoe o i ai; e lē ina ia auina atu ai i faaputuga lefulefu o talafaasolopito. O le galuega a le Silisili Ese, ma ia suia ai le lalolagi. O lea la Peteru, mo le taimi lona lua ma atonu o le taimi mulimuli, ou te fai atu ia te oe ia tuua nei mea uma ma ia e alu atu e aoao atu ma molimau atu, galue ma auauna atu ma le faamaoni seia oo i le aso o le a latou faia ai ia te oe le mea tonu sa latou faia ia te au.”
Ona faliu atu lea i Aposetolo uma, atonu sa Ia fetalai atu se mea faapea, ‘Pe sa outou valelea foi e pei o le au tusiupu ma le au Faresaio? E pei o Herota ma Pilato foi? Pe sa outou manatu, e pei o i latou, e mafai ona faaumatia lenei galuega e ala i le fasiotia o au? Pe sa outou manatu, e pei o i latou, o le satauro ma fao ma le tuugamau o le mutaaga lea o mea uma ma mafai ona toe foi atu tagata taitoatasi ma le fiafia i soo se mea sa outou i ai ma faia muamua? Le fanau e, pe lei pa’i atu ea lo’u ola ma lo’u alofa i o outou loto e sili atu le loloto nai lo lenei?”
Uso e ma tuafafine pele, ou te le o mautinoa pe o le a le mea o le a tatou oo i aii le Aso Faamasino, ae o le a ou matuai ofo lava pe afai i lena talanoaga, e le fesili mai le Atua ia i tatou i le mea tonu foi lea na fesili ai Keriso ia Peteru, “Pe na e alofa mai ea ia te au?” Ou te manatu Na te fia silafiaina pe na tatou usiusitai a o tatou i ai i le olaga nei, ma le le agavaa tele, ma i nisi taimi e pei e faatamaitiiti ai, i le poloaiga e tasi, le poloaiga muamua ma le sili o poloaiga uma—“Ia e alofa atu i le Alii lou Atua ma lou loto atoa, ma lou agaga atoa, ma lou malosi atoa, ma lou mafaufau atoa.”13 Ma afai i se taimi faapena e mafai ona tatou fai atu, “Ioe, le Alii e, ua e silafia ou te alofa ia te oe,” ona mafai lea ona Ia faamanatu mai ia i tatou le uiga taualuga o le alofa, o le faamaoni.
“Afai tou te alolofa mai ia te au, ia outou tausi mai i au poloaiga,”14 sa fetalai mai ai Iesu. O lea o loo i ai o tatou tuaoi e ao ona faamanuia, o fanau ia puipuia, o e matitiva ina ia siitia i luga, ma le upumoni ina ia puipuia. E i ai sese e ao ona faasa’o, o upumoni e faasoa atu, ma mea lelei ia faia. I se aotelega, e tatau ona tatou ola e faapei o ni soo ua tuuto atu e faatino ai lo tatou alofa i le Alii. E le mafai ona tatou faavaivai ma e le mafai ona tatou toe foi i tua. Ina ua uma ona fetaiai ma le Alo o le Atua soifua, e leai se isi lava mea na toe tumau e pei ona i ai muamua. O le Faasatauroga, Togiola, ma le Toetu o Iesu Keriso ua faailogaina ai le amataga o se olaga Faa-Kerisiano, ae le o le mutaaga lea. O le upumoni lava lenei, le mea moni lenei, na mafai ai e ni nai faifaiva Kalilaia ona toe avea ma Aposetolo o e na leai ma “se sunako po o se pelu”15 e tuua ai na upega i le taimi lona lua ma mamanuina le talafaasolopito o le lalolagi lea ua tatou nonofo ai nei.
Ou te molimau atu mai le ta’ele o lo’u loto, faatasi ai ma le malosi atoa o lo’u agaga, ia i latou uma o mafai ona lagona mai lo’u leo, o na ki faaaposetolo ua toefuatai mai i le lalolagi ma o loo i ai i Le Ekalesia a Iesu Keriso o le Au Paia o Aso e Gata Ai. Mo outou e lei auai mai lava faatasi ma i matou i lenei galuega tele mulimuli a Keriso, matou te faapea atu,” Faamolemole o mai.” Ia i latou sa i ai muamua ma i matou ae ua toe solomuli, ua mananao e auai mai i ni nai vaega faaleaganuu a le Ekalesia ae lē o maua faamanuiaga atoatoa o le Toefuataiga ma ua tuua ai le taumafataga atoa, ou te faapea atu, ou te popole o loo e feagai ma ni po uumi faigata ma ni upega gaogao. O le valaau ia e foi mai, ia e tumau faamaoni, ia e alofa i le Atua, ma ia e fesoasoani i le fausiaina o le malo. Ou te valaau atu ina ia faamaoni a’ia’i tagata uma e aofia ai i latou ua mae’a misiona o e sa tutu i se vai papatiso ma lona lima i le sikuea ma fai atu, “Ona ua tofia au e Iesu Keriso.”16 O lena pule sa tuu atu ina ia suia ai lena tagata fou ua liliu mai e faavavau, ae sa faamoemoe e suia ai foi oe e faavavau. Mo le autalavou o le Ekalesia o loo tutulai atu i misiona ma malumalu ma faaipoipoga, matou te faapea atu: “Alolofa i le Atua ma ia tumau le mama mai le toto ma le agasala o lenei tupulaga, ua faamamafaina e le folafolaga ofoofogia a Peresitene Thomas S. Monson lea sa faia i le taeao ananafi.” Ua faamoemoe mai lou Tama i le Lagi i lou lotonuu faamaoni ma lou alofa i tulaga uma o lou tatou olaga.”
Ou te fai atu ia te outou uma o loo faafofoga mai i la’u savali, o loo lagonaina pea le siufofoga o Keriso i taimi uma o fesili mai ia i tatou taitoatasi manū o i ai le taimi, “Pe e te alofa mai ea ia te au?” Ma mo i tatou uma taitoatasi, ou te tali atu ma lo’u faaaloalo ma mai lo’u agaga, “Ioe, le Alii e, matou te alolofa ia te oe.” Ma talu ai ua uu i o tatou “lima le suotosina,”17 o le a tatou le toe tepa lava i tua seia maea lenei galuega ma puleaina ai e le alofa i le Atua ma tuaoi le lalolagi. I le suafa o Iesu Keriso, amene.